น้องปอบมาหาของดิบกินค่ะ ได้ยินแว่วๆว่าร้านนี้มีของดิบเยอะ แต่ออกแนวดิบไฮโซนะคะ ไม่ว่าจะเป็นดิบแบบฝรั่ง แบบพวกสเต๊กเนื้อวากิว แลมบ์ช็อพ หอยนางรมทั้งไทยและเทศ หรือจะเป็นดิบแบบญี่ปุ่น พวกปลาดิบ ซูชิ ซาชิมิ ซึ่งเด็ดสุดเห็นจะเป็นซูชิวากิวดิบที่น้องปอบได้ลองชิมค่ะ เนื้อวากิวดิบมันนุ่มมากๆ

สเต๊กเนื้อวากิวที่น้องปอบสั่งมาก็สั่งเป็น rare ค่ะ ความสุกซึมลึกจากผิวชิ้นเนื้อเข้ามาไม่ถึง 2 มิลฯ ด้านในชิ้นเนื้อยังดิบเลือดสาดเลยค่ะ นุ่ม และหวานดีมาก ส่วน lamb chop น้องสั่งเป็น medium rare แต่ทางร้านทำเป็น medium มาให้ บอกว่าทำได้ดิบสุดแค่นี้ เออ... น้องอ่านรีวิวบางของคนก็เห็นยังสั่ง medium rare ได้เลย ทำไมน้องปอบสั่งไม่ได้น๊าาา

จริงๆ พวกเนื้อต่างๆ นี้ น้องปอบอยากสั่งเป็น RAW ด้วยซ้ำนะคะ แต่คิดว่าพวกพี่ๆคงไม่ทำให้กินแน่ มิหนำซ้ำ อาจเรียกหมอผีมาปราบน้องด้วย น้องปอบเลยไม่ขอเสี่ยงค่ะ น้องกัวววว...

กินหอยนางรมไปสองตัวค่ะ แต่เลือกกินหอยไทย น้องเป็นปอบไทยค่ะ นิยมไทย เลยไม่กิน fine de claire จากฝรั่งเศส หอยที่กิน น้องกินเปล่าเลยค่ะ เนื้อหวานดีแล้ว ไม่ต้องเติมแต่งอะไรให้เสียรส

ของสุกน้องปอบก็กินนะคะ ขาหมูพะโล้ที่นี่อร่อยมาก เนื้อนุ่ม หนัง+ชั้นไขมัน หนานุ่ม ละลายได้แค่ใช้ลิ้นดุนๆ คนแก่ถอดฟันปลอมเหลือแต่เหงือกก็ทานได้ค่ะ นอกจากนั้น ทรัฟเฟิ่ลซุปก็ห้ามพลาดนะคะ เห็ดทรัฟเฟิ่ลกิโลละหลายแสน ที่นี่เอามาให้กินกันไม่อั้นเลยค่ะ

สปาเก็ตตี้ เมนไทโกะ อันนี้แซ่บเวอร์ค่ะ มาแล้วควรสั่งชิมเลยค่ะ เส้นสปาเก็ตตี้ก็เหนียวนุ่ม ผัดแห้งๆ อร่อยมาก ตบท้ายด้วยเปาถ่านไส้ครีมไข่เค็ม กับไอศครีมมะพร้าวอ่อน อร่อยทั้งสองอย่าง สุดท้ายจริงๆ เป็นกาแฟดำอเมริกาโนรสเข้มกำลังดี

มื้อนี้ขอติพนักงานรับออร์เดอร์หน่อยนะคะ คือ lamb rack กับ charcoal bao น้องปอบสั่งไปอย่างละ 2 ชิ้น กลับทำมาชิ้นเดียว ไม่ทราบว่าพนักงานไม่ได้ยินหรืออย่างไร อยากให้ใส่ใจกับ order ลูกค้ามากกว่านี้ค่ะ